Onderonsie lei glo tot Jhb-skieteryArgieffoto (Foto: imgkid.com) Sake van poging tot moord word ondersoek nadat sewe mense Woensdagmiddag tydens ŉ onderonsie in Johannesburg geskiet is. Kapt. Kay Makhubela, woordvoerder van die polisie, het gesê die skietery het nie in Braamfontein gebeur soos vroeër deur paramedici beweer is nie, maar in Doornfontein. “Volgens die voorlopige inligting het ŉ groep hawelose mense buite op die straat gelê en het ŉ man daar aangekom en vir hulle gesê om weg te gaan. Die haweloses het geweier en dít is toe die onderonsie begin het,” het Makhubela gesê. Volgens hom het die man weggery en teruggekom met nog mense by hom. Die onderonsie het gewelddadig geraak en skote is afgevuur. Sewe van die hawelose mense is gewond. “Die gewondes is ses mans en een vrou. Hulle is na ŉ hospitaal geneem,” het Makhubela gesê. Maroela Media het vroeër berig Russel Meiring, woordvoerder van ER24, het gesê twee van die gewondes is in ŉ kritieke toestand hospitaal toe geneem. Niemand is nog in verband met die voorval in hegtenis geneem nie.